CELEX: 32016R0861
Language: ro
Date: 2016-02-18 00:00:00
Title: Regulamentul delegat (UE) 2016/861 al Comisiei din 18 februarie 2016 de rectificare a Regulamentului delegat (UE) nr. 528/2014 al Comisiei de completare a Regulamentului (UE) nr. 575/2013 al Parlamentului European și al Consiliului în ceea ce privește standardele tehnice de reglementare pentru alte riscuri decât riscul delta ale opțiunilor în cadrul abordării standardizate a riscului de piață și de rectificare a Regulamentului delegat (UE) nr. 604/2014 al Comisiei de completare a Directivei 2013/36/UE a Parlamentului European și a Consiliului în ceea ce privește standardele tehnice de reglementare referitoare la criteriile calitative și cantitative corespunzătoare pentru identificarea categoriilor de personal ale căror activități profesionale au un impact semnificativ asupra profilului de risc al unei instituții (Text cu relevanță pentru SEE)

1.6.2016   
            
            
               RO
            
            
               Jurnalul Oficial al Uniunii Europene
            
            
               L 144/21
            
         REGULAMENTUL DELEGAT (UE) 2016/861 AL COMISIEI
   din 18 februarie 2016
   de rectificare a Regulamentului delegat (UE) nr. 528/2014 al Comisiei de completare a Regulamentului (UE) nr. 575/2013 al Parlamentului European și al Consiliului în ceea ce privește standardele tehnice de reglementare pentru alte riscuri decât riscul delta ale opțiunilor în cadrul abordării standardizate a riscului de piață și de rectificare a Regulamentului delegat (UE) nr. 604/2014 al Comisiei de completare a Directivei 2013/36/UE a Parlamentului European și a Consiliului în ceea ce privește standardele tehnice de reglementare referitoare la criteriile calitative și cantitative corespunzătoare pentru identificarea categoriilor de personal ale căror activități profesionale au un impact semnificativ asupra profilului de risc al unei instituții
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2013/36/UE a Parlamentului European și a Consiliului din 26 iunie 2013 cu privire la accesul la activitatea instituțiilor de credit și supravegherea prudențială a instituțiilor de credit și a firmelor de investiții, de modificare a Directivei 2002/87/CE și de abrogare a Directivelor 2006/48/CE și 2006/49/CE (1), în special articolul 94 alineatul (2),
   având în vedere Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și societățile de investiții și de modificare a Regulamentului (UE) nr. 648/2012 (2), în special articolul 329 alineatul (3) al treilea paragraf, articolul 352 alineatul (6) al treilea paragraf și articolul 358 alineatul (4) al treilea paragraf,
   întrucât:
   
               (1)
            
            
               Articolul 329 alineatul (3), articolul 352 alineatul (6) al treilea paragraf și articolul 358 alineatul (4) al treilea paragraf din Regulamentul (UE) nr. 575/2013 prevăd că Autoritatea Bancară Europeană (ABE) elaborează o serie de metode pentru reflectarea riscurilor, altele decât riscul delta, în cerințele privind fondurile proprii ale instituțiilor, într-un mod proporțional cu amploarea și complexitatea activităților instituțiilor în ceea ce privește opțiunile și warranturile. În consecință, ABE a elaborat proiecte de standarde tehnice de reglementare în acest sens, care au fost aprobate și adoptate de Comisie prin Regulamentul delegat (UE) nr. 528/2014 (3).
            
         
               (2)
            
            
               Cadrul pentru supravegherea prudențială stabilit de Directiva 2013/36/UE prevede ca toate instituțiile să îi identifice pe toți membrii personalului ale căror activități profesionale au un impact semnificativ asupra profilului de risc al instituției. În conformitate cu articolul 94 alineatul (2) din Directiva 2013/36/UE, ABE a elaborat proiecte de standarde tehnice de reglementare în acest sens, care au fost aprobate și adoptate de Comisie prin Regulamentul delegat (UE) nr. 604/2014 (4).
            
         
               (3)
            
            
               Regulamentul delegat (UE) nr. 528/2014 și Regulamentul delegat (UE) nr. 604/2014 conțin erori care trebuie corectate.
            
         
               (4)
            
            
               În temeiul Regulamentului delegat (UE) nr. 528/2014, abordarea simplificată ar trebui să fie disponibilă numai pentru instituțiile care achiziționează exclusiv opțiuni și warranturi, dar nu ar trebui să li se impună obligația de a folosi această abordare. Prin urmare, este oportun să se corecteze textul articolului 2 din Regulamentul delegat (UE) nr. 528/2014, care obligă aceste instituții să recurgă la abordarea simplificată și nu împiedică alte instituții să utilizeze, de asemenea, această abordare.
            
         
               (5)
            
            
               Articolul 4 alineatul (1) litera (c) din Regulamentul delegat (UE) nr. 604/2014 ar trebui modificat în mod corespunzător, pentru ca orice membru al personalului a cărui remunerație totală îl plasează în aceeași categorie de remunerație ca cea a personalului din eșalonul superior de conducere și a persoanelor care își asumă riscuri să fie considerat „persoană care își asumă riscuri substanțiale”, adică persoană a cărei activitate profesională are un impact semnificativ asupra profilului de risc al instituției.
            
         
               (6)
            
            
               Prezentul regulament are la bază proiectele de standarde tehnice de reglementare transmise Comisiei de către ABE.
            
         
               (7)
            
            
               ABE a efectuat consultări publice deschise cu privire la proiectele de standarde tehnice de reglementare inițiale pe care prezentul regulament le rectifică, a analizat costurile și beneficiile potențiale aferente și a solicitat avizul Grupului părților interesate din domeniul bancar, instituit în conformitate cu articolul 37 din Regulamentul (UE) nr. 1093/2010 al Parlamentului European și al Consiliului (5).
            
         
               (8)
            
            
               În scopul de a se asigura că standardele tehnice de reglementare pot fi aplicate în mod corect cât mai curând posibil, prezentul regulament ar trebui să intre în vigoare în ziua următoare datei publicării în Jurnalul Oficial al Uniunii Europene,
            
         ADOPTĂ PREZENTUL REGULAMENT:
   Articolul 1
   Rectificare la Regulamentul delegat (UE) nr. 528/2014
   Articolul 2 din Regulamentul delegat (UE) nr. 528/2014 se înlocuiește cu următorul text:
   
      „Articolul 2
      Numai instituțiile care achiziționează exclusiv opțiuni și warranturi pot utiliza abordarea simplificată.”
   
   Articolul 2
   Rectificare la Regulamentul delegat (UE) nr. 604/2014
   Articolul 4 alineatul (1) litera (c) din Regulamentul delegat (UE) nr. 604/2014 se înlocuiește cu următorul text:
   
      
                  „(c)
               
               
                  membrul personalului a primit în cursul exercițiului financiar anterior o remunerație totală care este egală cu sau mai mare decât cea mai mică remunerație totală acordată în exercițiul financiar în cauză unui membru al eșalonului superior de conducere sau unui membru al personalului care îndeplinește oricare dintre criteriile de la articolul 3 punctele 1, 5, 6, 8, 11, 12, 13 sau 14.”
               
            
   Articolul 3
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 februarie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 176, 27.6.2013, p. 338.
   
      (2)  JO L 176, 27.6.2013, p. 1.
   
      (3)  Regulamentul delegat (UE) nr. 528/2014 al Comisiei din 12 martie 2014 de completare a Regulamentului (UE) nr. 575/2013 al Parlamentului European și al Consiliului în ceea ce privește standardele tehnice de reglementare pentru alte riscuri decât riscul delta ale opțiunilor în cadrul abordării standardizate a riscului de piață (JO L 148, 20.5.2014, p. 29).
   
      (4)  Regulamentul delegat (UE) nr. 604/2014 al Comisiei din 4 martie 2014 de completare a Directivei 2013/36/UE a Parlamentului European și a Consiliului în ceea ce privește standardele tehnice de reglementare referitoare la criteriile calitative și cantitative corespunzătoare pentru identificarea categoriilor de personal ale căror activități profesionale au un impact semnificativ asupra profilului de risc al unei instituții (JO L 167, 6.6.2014, p. 30).
   
      (5)  Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Bancară Europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).